Ikimokyklinio ugdymo "Žiogelių" grupės vaikai (5 m.).
Auklėtoja Inga Čičinskienė.
Ugdymo metu, kalbėdami tema "Augu sveikas", nagrinėjome "Maisto piramidę". Keletui vaikų kilo klausimas, o kodėl piramidės apačioje tiek daug stiklinių? Išsiaiškinus, kodėl ten stiklinės ir kas jose yra, kilo mintis su vaikais kalbėti tema "Vanduo - gyvybės ir sveikatos šaltinis".
Vaikai sužinojo, kokia yra vandens reikšmė sveikatai, gyvajai gamtai. Diskutavo, kad augančiam vaikui vanduo reikalingas kaip oras ir maistas. Nagrinėjo, kokie organizmo pokyčiai ir požymiai parodo, kad žmogui trūksta vandens. Sužino, kad vanduo būtinas visai gamtai. Aiškinosi, kas nutiktų gyvajai gamtai, jei vandens neliktų. Diskutavo apie vandens taršą. Aiškinosi apie vandens teikiamą energiją. Eksperimentavo, tyrinėjo ir žaidė. Ugdėsi vertybines nuostatas, skatinančias tausoti vandenį.
Vykome į virtualią kelionę prie šaltinio, prie kurio su šeima lankėsi Kipras. Jis pasidalino įspūdžiais.
Lopšelio-darželio dietistė Agafija Kartenienė vedė edukacinį užsiėmimą "Geriu vandenį- esu sveikas ir stiprus". Užsiėmimo metu, vaikai sužinojo vandens svarbą žmogaus organizmui, tyrinėjo ir susipažino su vandens savybėmis: spalva, kvapu, skoniu. Ragavo vandens su įvairiais vaisiais. Diskutavo, kodėl skiriasi skoniai. Plojimais išrinko skaniausią vandenį. Nugalėjo vanduo su braškėmis.
Ragavo vandenį iš čiaupo, šulinio, pirktą parduotuvėje. Tyrinėjo ar skiriasi skonis, kvapas ir spalva. Bandė išskirti, kuris vanduo yra skaniausias.
Vandens buteliuose vaikai pastebėjo oro burbuliukus. Kilo klausimas ar vanduo yra švarus? Teko ieškoti informacijos apie chemijos inžineriją. Atlikome eksperimentą "Vandens valymas".
Eksperimentas "Vandens valymas".
Tikslas: Išsiaiškinti, ar galima išvalyti vandenį?
Priemonės: 2 stiklinės su nešvariu vandeniu iš kiemo balų,
2 tuščios stiklinės,
1 nedidelė dėžutė,
medicininės marlės skiautės.
Išvada. Vanduo ima gertis per audinį. Nešvarumai lieka pirmoje stiklinėje. Į antrą stiklinę laša švarus vanduo.
Viltės pastebėjimas: atsigėrę vandens, mes turime energijos. Galime žaisti, judėti, dirbti. Ar tik žmogui vanduo duoda energijos?
Pasitelkdami inžinerines žinias ir gebėjimus sukonstravome vandens ratą ir atlikome eksperimentą.
Eksperimentas "Vandens rato veikla"
Tikslas: Išsiaiškinti, ar vanduo energijos gali suteikti tik žmogui?
Priemonės: 4 vienkartinės stiklinės,
2 vienkartinės lėkštės,
1 medinė lazdelė,
lipni juostelė,
vanduo.
Išvada. Eksperimento metu vaikai konstravo vandens ratą, leido vandenį. Aiškinosi, kokią energiją turi vanduo, kaip vanduo suka ratą.
Ir pabiro vaikų mintys vandens lašais...
Dominyka: "Vanduo reikalingas, kad mes išgyventume, kad galėtume viską išsiplauti."
Goda: "Kad būtų žmogus sveikas, reikia gerti daug vandens."
Kipras: "Vanduo reikalingas ne tik žmonėms, bet ir mašiną išplauti."
Fausta: " Saugok vandenį, nešiukšlink ir nespjaudyk."
Gustas: "Man skanus grynas vandenėlis."